รัฐวิสาหกิจ ส่งรายได้ กพ.เข้าคลัง 7.2 พันล.
สคร.เผย ก.พ.53 รัฐวิสาหกิจนำส่งรายได้เข้าคลัง 7.2 พันล้านบาท สูงกว่าเป้าหมาย กว่า 2.1 พันล้านบาท
10 มี.ค. 2553

สคร.เผย ก.พ.53 รัฐวิสาหกิจนำส่งรายได้เข้าคลัง 7.2 พันล้านบาท สูงกว่าเป้าหมาย กว่า 2.1 พันล้านบาท 
นายกุลิศ สมบัติศิริ รองผู้อำนวยการและโฆษกสำนักงานคณะกรรมการนโยบายรัฐวิสาหกิจ (สคร.) เปิดเผยว่า ผลการนำส่งรายได้รัฐวิสาหกิจประจำเดือน ก.พ. มีทั้งสิ้น 7,223.69 ล้านบาท สูงกว่าที่ประมาณการ 2,167.11 ล้านบาท 
รัฐวิสาหกิจที่นำส่งรายได้เข้ารัฐ ประกอบด้วย โรงงานยาสูบ (รยส.) จำนวน 1,853 ล้านบาท ต่ำกว่าที่ประมาณการไว้ 733.18 ล้านบาท เนื่องจากได้นำเงินบางส่วนไปใช้ในการก่อสร้างโรงงานแห่งใหม่, สำนักงานสลากกินแบ่งรัฐบาล จำนวน 1,120 ล้านบาท ,บมจ.กสท.โทรคมนาคม  จำนวน 1,109 ล้านบาท, การไฟฟ้าส่วนภูมิภาค (กฟภ.) จำนวน 530 ล้านบาท            
บมจ.ท่าอากาศยานไทย จำนวน 420 ล้านบาท, การประปานครหลวง (กปน.) จำนวน 300 ล้านบาท, การเคหะแห่งชาติ (กคช.) จำนวน 260.30 ล้านบาท, สำนักงานธนานุเคราะห์ จำนวน 76.38 ล้านบาท, องค์การส่งเสริมกิจการโคนมแห่งประเทศไทย (อสค.) จำนวน 5 ล้านบาท, การนิคมอุตสาหกรรมแห่งประเทศไทย (กนอ.) จำนวน 6,000 บาท จากดอกผล ของบัญชีเงินฝาก และกิจการที่กระทรวงการคลังถือหุ้นต่ำกว่า 50% คือ กองทุนรวมวายุภักษ์ 
ทั้งนี้ ส่งผลให้การนำส่งรายได้แผ่นดินของรัฐวิสาหกิจ  5 เดือนแรกของปีงบประมาณ 53 (ต.ค.52-ก.พ.53) รัฐวิสาหกิจสามารถนำส่งเงินรายได้เข้าคลังทั้งสิ้น 32,498.52 ล้านบาท สูงกว่าเป้าที่ประมาณการไว้ จำนวน 1,798.08 ล้านบาท จากเป้า 30,700.44 ล้านบาท และเชื่อว่าทั้งปีงบประมาณ 53 รัฐวิสาหกิจจะสามารถนำส่งรายได้ให้รัฐได้ตามเป้าหมาย